NÁRODNÁ RADA SLOVENSKEJ REPUBLIKY
VI. volebné obdobie

 Návrh

ZÁKON

z ........... 2014,

ktorým sa  mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z.,  zákona č. 180/2011 Z. z., zákona č. 468/2011 Z. z., zákona č. 136/2013 Z. z. a zákona č. 219/2014 Z. z. sa mení a dopĺňa takto:

1.	V § 38 ods. 16 písmeno a) znie:
„a) v útulku, domove na polceste, zariadení núdzového bývania alebo v zariadení podporovaného bývania,1a) alebo“. 

2.	V § 40 ods. 23 sa slovo „poskytovaná“ nahrádza slovom „pobytová“ a  na konci sa pripája táto veta: „To neplatí ak, sa fyzickej osobe s ťažkým zdravotným postihnutím poskytuje pobytová sociálna služba v útulku, domove na polceste alebo v zariadení núdzového bývania.1a)“.

Čl. II

Tento zákon nadobúda účinnosť 1.  februára 2015.

Dôvodová správa
 
A. Všeobecná časť
 
Cieľom návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „návrh zákona“) je reagovať na problémy, ktoré sa vyskytli pri aplikácii zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon o peňažných príspevkoch“) a zamedziť aplikačným a výkladovým nejasnostiam.

Návrh zákona precizuje ustanovenia zákona pri poskytovaní peňažného príspevku na kompenzáciu zvýšených výdavkov a peňažného príspevku na opatrovanie do zariadení krízovej intervencie. 

	Vzhľadom na odstraňovanie aplikačných a výkladových  nepresností zákona, ktorých sa navrhovaná úprava týka, predkladaný návrh zákona nezakladá nároky na štátny rozpočet, rozpočet verejnej správy a na podnikateľské prostredie, má pozitívny sociálny vplyv a nemá dopad na životné prostredie ani na informatizáciu spoločnosti. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Doložka
vybraných vplyvov

A.1. Názov materiálu: 

Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov

Termín začatia a ukončenia PPK: bezpredmetné

A.2. Vplyvy:
 	 Pozitívne 	 Žiadne 	 Negatívne 	
1. Vplyvy na rozpočet verejnej správy	 	x		
2. Vplyvy na podnikateľské prostredie – dochádza k zvýšeniu regulačného zaťaženia?		x	 	
3. Sociálne vplyvy		x	 	
– vplyvy na hospodárenie obyvateľstva,		x	 	
– sociálnu exklúziu,	 	x	 	
– rovnosť príležitostí a rodovú rovnosť a vplyvy na zamestnanosť	 	x	 	
4. Vplyvy na životné prostredie	 	x	 	
5. Vplyvy na informatizáciu spoločnosti	 	x	 	

A.3. Poznámky

Vzhľadom na odstraňovanie aplikačných a výkladových  nepresností zákona č. 447/2008 Z. z.  o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov, ktorých sa navrhovaná úprava týka, predkladaný návrh zákona nezakladá nároky na štátny rozpočet, rozpočet verejnej správy a na podnikateľské prostredie, má neutrálny sociálny vplyv a nemá vplyv na životné prostredie ani na informatizáciu spoločnosti. 

A.4. Alternatívne riešenia

Bezpredmetné

A.5. Stanovisko gestorov

DOLOŽKA ZLUČITEĽNOSTI
právneho predpisu s právom Európskej únie

1.	Predkladateľ právneho predpisu:  poslanec Národnej rady Slovenskej republiky

2.	Názov návrhu právneho predpisu: Návrh zákona, ktorým sa  mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia  a o zmene a doplnení niektorých zákonov v znení neskorších predpisov

3.	Problematika návrhu právneho predpisu:
a)	nie je upravená v práve Európskej únie
b)	nie je obsiahnutá v judikatúre Súdneho dvora Európskej únie.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

B. Osobitná časť

K Čl. I
K bodu 1

	Návrh zákona precizuje poskytovanie peňažného príspevku na kompenzáciu zvýšených výdavkov do zariadení krízovej intervencie. Tieto zariadenia sociálnych služieb neposkytujú služby za účelom kompenzácie sociálnych dôsledkov ťažkého zdravotného postihnutia. Sociálne služby v týchto zariadeniach využívajú osoby z dôvodu, že nemôžu zotrvať vo svojom prirodzenom domácom prostredí a nemajú  zabezpečené nevyhnutné podmienky na uspokojovanie základných životných potrieb.  Osobám, ktoré sú ubytované na určitý čas v zariadeniach krízovej intervencie, by teda mal byť poskytovaný peňažný príspevok na kompenzáciu zvýšených výdavkov rovnako ako je to u osôb s ťažkým zdravotným postihnutím, ktoré sa zdržiavajú vo svojom prirodzenom domácom prostredí. S týmto cieľom sa navrhuje precizovať ustanovenie § 38 zákona o peňažných príspevkoch na kompenzáciu ťažkého zdravotného postihnutia. 

K bodu 2

Prostredníctvom peňažného príspevku na opatrovanie sa kompenzuje odkázanosť fyzickej osoby s ťažkým zdravotným postihnutím na pomoc inej fyzickej osoby pri úkonoch sebaobsluhy, starostlivosti o domácnosť a pri realizovaní základných sociálnych aktivít. Túto odkázanosť je možné riešiť aj prostredníctvom poskytovania sociálnych služieb v zariadeniach sociálnych služieb. V záujme predísť duplicite pri kompenzácii sociálneho dôsledku ťažkého zdravotného postihnutia bola zákonom vylúčená možnosť poskytovať peňažný príspevok na opatrovanie v prípade, ak sú fyzickej osobe s ťažkým zdravotným postihnutím poskytované sociálne služby v zariadení sociálnych služieb pobytovou formou. V zariadeniach krízovej intervencie sa poskytujú sociálne služby aj fyzickým osobám s ťažkým zdravotným postihnutím, nie však za účelom kompenzácie sociálnych dôsledkov, ktoré im vznikajú v dôsledku ich ťažkého zdravotného postihnutia. To znamená, že ak je osoba s ťažkým zdravotným postihnutím odkázaná na opatrovanie, v rámci poskytovaných sociálnych služieb v zariadení krízovej intervencie jej nie je zabezpečená potrebná pomoc inej fyzickej osoby. Navrhuje sa preto v zákone spresniť a jednoznačne ustanoviť, že peňažný príspevok na opatrovanie je možné poskytovať aj poberateľom do zariadení sociálnych služieb krízovej intervencie, v ktorých je osobám poskytovaná pobytová sociálna služba.  
Súčasne sa ustanovenie legislatívno-technicky upravuje a zosúlaďuje s terminológiou zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

K Čl. II

	Navrhujeme účinnosť predkladaného návrhu zákona od 1.2.2015.